ตลท.เคลียร์กติกาวันนี้
ตลาดหลักทรัพย์นัด 10 ม.ค. รับฟังความคิดเห็นกรณีสมาคมบริษัทหลักทรัพย์ห้ามเผยแพร่บทวิเคราะห์ของบริษัทอื่น
10 ม.ค. 2555

ตลาดหลักทรัพย์นัด 10 ม.ค. รับฟังความคิดเห็นกรณีสมาคมบริษัทหลักทรัพย์ห้ามเผยแพร่บทวิเคราะห์ของบริษัทอื่น
แหล่งข่าวจากเจ้าหน้าที่การตลาด (มาร์เก็ตติง) เปิดเผยว่า เย็นวันที่ 10 ม.ค.นี้ ตลาดหลักทรัพย์แห่งประเทศไทย (ตลท.) จะจัดประชุมรับฟังความคิดเห็นของบริษัทหลักทรัพย์ (บล.) ในเรื่องการห้ามเผยแพร่บทวิเคราะห์หลักทรัพย์ที่สมาคม บล.ออกเป็นกฎเกณฑ์มีผลบังคับใช้ตั้งแต่วันที่ 29 ธ.ค.ที่ผ่านมา และอาศัยจังหวะนี้หารือถึงหลักเกณฑ์ต่างๆ ว่าเมื่อธุรกิจเปิดเสรีแล้วตลาดหลักทรัพย์ไม่ควรควบคุมดูแลเหมือนที่ผ่านมา
สาเหตุที่ต้องหารือเรื่องบทวิเคราะห์ เนื่องจากตลาดหลักทรัพย์ได้รับการร้องเรียนจากมาร์เก็ตติงหลายบริษัทว่า เกณฑ์ที่สมาคมออกมาใช้ทำให้มาร์เก็ตติงขาดข้อมูลที่จะนำเสนอให้ลูกค้า และข้อมูลแคบเกินไปหากใช้บทวิเคราะห์ของบริษัทต้นสังกัดเท่านั้น




“บทวิเคราะห์ที่เรานำมาเปรียบเทียบ ล้วนเป็นบทวิเคราะห์ที่แต่ละโบรกเกอร์เผยแพร่อยู่แล้วและได้รับหลังลูกค้า จึงไม่น่าจะมีปัญหาเรื่องความขัดแย้งทางผลประโยชน์”
มาร์เก็ตติง เล่าว่า ภายหลังสมาคม บล.ออกกฎเกณฑ์มา มีมาร์เก็ตติงบางคนไม่กล้าส่งบทความหรือบางคนก็หลีกเลี่ยงไม่ใช้อีเมลส่วนตัวเพื่อแลกเปลี่ยนข้อมูล 
ทั้งนี้ การที่สมาคม บล.ออกกฎเกณฑ์ดังกล่าวมา เกิดจากมีมาร์เก็ตติงบางรายตัดหัวชื่อ บล.ที่ออกบทวิเคราะห์และใช้เป็นบทความของตัวเอง 
ด้านนายสมบัติ นราวุฒิชัย เลขาธิการสมาคมนักวิเคราะห์หลักทรัพย์ ให้ความเห็นว่า ทางออกของเรื่องนี้ก็คือ ในเมื่อบทวิเคราะห์ของโบรกเกอร์ต่างๆ เป็นลิขสิทธิ์ของบริษัท หากจะนำบทวิเคราะห์ของโบรกเกอร์อื่นไปใช้เพื่อไม่ให้เป็นการผิดจรรยาบรรณ ต้องให้โบรกเกอร์เจ้าของบทวิเคราะห์ให้ความยินยอมด้วย 
ก่อนหน้านี้นางภัทธีรา ดิลกรุ่งธีระภพ นายกสมาคม บล. ได้ส่งหนังสือเวียนถึงบริษัทสมาชิก พบว่าการนำบทวิเคราะห์ บล.อื่นไปใช้โดยไม่ได้รับอนุญาตมีความความผิดตามกฎหมายลิขสิทธิ์ มีโทษตามกฎหมายที่กำหนดใน พ.ร.บ.ลิขสิทธิ์เรื่องการทำซ้ำหรือดัดแปลง ต้องระวางโทษปรับตั้งแต่ 2 หมื่น2 แสนบาท 
ถ้าการกระทำผิดเป็นการกระทำเพื่อการค้า ผู้กระทำต้องระวางโทษจำคุกตั้งแต่ 6 เดือน ถึง 4 ปี หรือปรับตั้งแต่ 1-8 แสนบาท หรือทั้งจำทั้งปรับ 
ประการที่สอง ความผิดตามจรรยาบรรณการประกอบวิชาชีพในการให้คำแนะนำเกี่ยวกับการลงทุน บริษัทสมาชิกควรใช้บทวิเคราะห์หลักทรัพย์ที่บริษัทสมาชิกทำขึ้นเพื่อให้คำแนะนำการลงทุน 
ทั้งนี้ หากบริษัทสมาชิกใช้บทวิเคราะห์ของสมาชิกรายอื่นในการให้คำแนะนำ ต้องได้รับความยินยอมเป็นลายลักษณ์อักษรจากเจ้าของบทวิเคราะห์ และต้องอ้างอิงแหล่งที่มาของบทวิเคราะห์ดังกล่าว 
ดังนั้น เพื่อไม่ให้เกิดผลกระทบทางลบต่อการพัฒนาคุณภาพงานวิจัยของอุตสาหกรรมหลัก ทรัพย์ และเป็นความผิดตามกฎหมายและจรรยา บรรณ สมาคมจึงได้กำหนดจรรยาบรรณหมวดการให้คำแนะนำเกี่ยวกับการลงทุน